Miguela Xuereb .td_uid_2_601c08f5696be_rand.td-a-rec-img{text-align:left}.td_uid_2_601c08f5696be_rand.td-a-rec-img img{margin:0 auto 0 0} Sorsi infurmati ħafna qalu lil Newsbook.com.mt li l-Pulizija ressqet akkużi kontra l-Avukat Gianluca Caruana Curran u l-Avukat Charles Mercieca, li jirrappreżentaw lin-negozjant Yorgen Fenech, talli allegatament ippruvaw ixaħħmu ġurnalist tal-gazzetta Times of Malta. Newsbook.com.mt huwa infurmat li s'issa kien hemm żewġ maġistrati li għal raġuni jew oħra rrikużaw ruħhom milli jisimgħu l-każ. Issa se jkun il-Prim Imħallef li jrid jiddeċiedi quddiem min jinstema' l-każ kontra l-avukati. Kien Newsbook.com.mt li f'Diċembru rrapporta b'mod esklussiv li l-Avukat Ġenerali kien se jagħti parir lill-pulizija biex imexxu kontra Mercieca u Caruana Curran. Newsbook.com.mt huwa infurmat li l-akkuża hija fuq attentat ta' tixħim. Newsbook.com.mt għamel kuntatt maż-żewġ avukati li t-tnejn qalu li ma ġewx infurmati li se jittieħdu xi passi kontrihom. L-Avukat Charles Mercieca stqarr li hu kien sar jaf li mistennija jittieħdu passi meta Newsbook.com.mt żvela din l-aħbar f'Diċembru li għadda. F'Diċembru, sorsi infurmati qalu lil Newsbook.com.mt li l-Pulizija mistennija tieħu passi, mill-inqas kontra wieħed mill-avukati ta' Yorgen Fenech wara li l-Uffiċċju tal-Avukat Ġenerali tahom parir li hemm bażi għall-proċeduri, wara li wieħed mill-avukati ta' Fenech kien prova jagħti flus lill-ġurnalist Ivan Martin tat-Times of Malta. F'Diċembru Mistennija passi kontra l-avukati ta' Yorgen Fenech Il-każ ġie żvelat fil-bidu ta' Novembru li għadda meta t-Times of Malta ppubblikat ukoll l-istqarrija tal-Avukat Gianluca Caruana Curran, li fiha ammetta li offra xi rinumerazzjoni lill-ġurnalist Ivan Martin fi tmiem il-laqgħa tagħhom. Ir-rapport tat-Times spjega kif il-ġurnalist iltaqa' mal-avukati ta' Fenech Dr Caruana Curran u Dr Mercieca l-Belt Valletta għal madwar 20 minuta. Fi tmiem il-laqgħa tagħhom, Dr Caruana Curran offra lil Martin bejn żewġ u erba' karti tal-€500, iżda Martin irrifjutahom. Huwa qal li lanqas jaf kemm kien hemm flus eżatt għax ma ċċekkjax. Meta rrifjuta l-offerta, Martin informa lill-avukat illi hu jitħallas biss mit-Times of Malta. Qal li l-avukat qallu li ma riedx jurih diżrispett u li offrielu l-flus għax qatt ma kellu xi laqgħa ma' ġurnalist qabel. Min-naħa tiegħu, il-ġurnalist informa lit-tim editorjali tal-gazzetta b'dak li ġara. Fl-istqarrija li għadda lit-Times, Dr Caruana Curran qal li l-ġurnalist ġegħilhom jaħsbu li kien qed joffri s-servizzi tiegħu biex jinnewtralizza r-rappurtaġġ fuq il-każ. Yorgen Fenech, sid il-kumpanija 17 Black, qed jiġi akkużat b'kompliċità fl-assassinju tal-ġurnalista Daphne Caruana Galizia. Dan il-każ ġie kkundannat mill-Editur tat-Times, mill-Istitut Ġurnalisti Maltin, kif ukoll mill-Kamra tal-Avukati li tqis dan il-każ bħala wieħed serju ħafna. Aqra aktar Il-Pulizija qed tinvestiga l-offerta ta' flus lil ġurnalist mill-avukati ta' Yorgen Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_601c08f569b38_rand.td-a-rec-img{text-align:left}.td_uid_3_601c08f569b38_rand.td-a-rec-img img{margin:0 auto 0 0}